Volksblad sê: Papier na digitaal: Oplaas dank vir 116 jaar se Genade | Netwerk24
Volksblad sê: Papier na digitaal: Oplaas dank vir 116 jaar se Genade
Vanaand skuins voor middernag wanneer die Goss-rolpers in die Volksblad-gebou (gebou teen 2 000 pond in 1915; Volksblad-tuiste sedert 1916) die laaste keer die papierkoerant uitspoeg, sal enkele redaksielede – met maskers en op 'n veilige afstand – soos in 'n nagwaak teenwoordig wees.
Dit sal 'n aangedane oomblik wees wat lede van die groot Volksblad-familie wêreldwyd in siel en gees sal meemaak, al is hulle nie self daar nie.
Net só 'n bewoë moment is die skryf van hierdie laaste hoofartikel van Volksblad (gestig in 1904 as Het Westen) wat op papier verskyn. Onder diepe indruk van die geskiedenis van dié oudste Afrikaanse koerant wat in 1925 ook 'n dagblad geword het; van die rol wat dit speel (ook voortaan digitaal), en van hoe na dit aan harte lê.
"Ewig 'n koerant vir die volk," lui 'n opskrif in vandag se pragtige gedenkbylae tereg.
Die afgelope weke se refrein, ook van lesers, vang die hartswaarde van Volksblad vas. Waghond, spieël, gom van die gemeenskap, vriend en deel van 'n leefwyse, is van die herhalende woorde.
Daar is hartseer, nostalgie en onsekerheid oor die onbekende (veral onder die ouer geslag).
Strykdeur is respek betoon, selfs van ander mediagroepe. Al sal hulle dit nie sê nie, ook respek van die huidige regeerders. Al kan hulle Volksblad nie verdra nie. Omdat ons ons werk verrig.
Met realiteite wat dikteer en bestuur word vir die oorgang van "papier na digitaal", bly oplaas net dank van Volksblad oor. Tussen die trane deur.
Van die koerant wat met nuus uit, van en vir die gemeenskap wat hy ken, kan skouers oopmaak.
Dankie aan die uitgebreide Volksblad-familie – elke leser en adverteerder, joernalis, fotograaf, subredakteur, sakebestuurder, verkoopskonsultant, drukperswerker, verspreider, afleweraar, koerantverkoper, oud-personeellede en al die res.
Dankie aan ons vennote ter stigting van die gemeenskap – al staan ons as nuusdraer met hulle in 'n rol van dinamiese (maar gesonde) spanning.
Alle skole, Vrystaat-rugby, -krieket en ander -sport (ons prioriteite is reg), Sentrale Universiteit van Tegnologie, Universiteit van die Vrystaat en almal oor wie ons sonder vooroordeel berig.